b'\n_START_ARTICLE_\nMichael Harish\n_START_SECTION_\nBiografie\n_START_PARAGRAPH_\nMichael Harish (Hirsch) s-a n\xc4\x83scut la data de 28 noiembrie 1936, \xc3\xaen municipiul Timi\xc8\x99oara (Rom\xc3\xa2nia). A emigrat \xc3\xaempreun\xc4\x83 cu familia sa \xc3\xaen Israel \xc3\xaen anul 1950. Studiaz\xc4\x83 la Universitatea Ebraic\xc4\x83 din Ierusalim, ob\xc8\x9bin\xc3\xa2nd o licen\xc8\x9b\xc4\x83 \xc3\xaen economie \xc8\x99i \xc8\x99tiin\xc8\x9be politice. Efectueaz\xc4\x83 serviciul militar obligatoriu, devenind ofi\xc8\x9ber \xc3\xaen brigada \xe2\x80\x9eGolani\xe2\x80\x9d._NEWLINE_Harish \xc3\xae\xc8\x99i \xc3\xaencepe carierea \xc3\xaen serviciile publice, fiind unul dintre fondatorii G\xc4\x83rzii tinere a Partidului Muncii (1966). \xc3\x8en calitate de director al Departamentului de Rela\xc8\x9bii Interna\xc8\x9bionale al Partidului Muncii (1967-1982), a fost pre\xc8\x99edinte al Asocia\xc8\x9biei Solda\xc8\x9bilor din ora\xc8\x99ul Givatayim, purt\xc3\xa2nd discu\xc8\x9bii cu liderii sociali\xc8\x99ti din lumea \xc3\xaentreag\xc4\x83 pentru a se opune boicotului declan\xc8\x99at de \xc8\x9b\xc4\x83rile arabe la adresa Israelului. A a avut un rol important \xc3\xaen stabilirea rela\xc8\x9biilor diplomatice dintre Israel \xc8\x99i Regatul Spaniei._NEWLINE_Din anul 1989, \xc3\xaen calitate de Secretar General al Partidului Muncii (care nu echivaleaz\xc4\x83 cu cea de lider al partidului), Harish a implementat un program pe termen lung de reorganizare a partidului, inclusiv nominalizarea de candida\xc8\x9bi la alegerile din cadrul partidului. A \xc3\xaendeplinit de asemenea func\xc8\x9biile de pre\xc8\x99edinte al Comitetului Politic al Partidului Muncii ("Vaad HaPoel"), pre\xc8\x99edinte al Centrului Israelian de Politic\xc4\x83 energetic\xc4\x83 \xe2\x80\x9dShiluv\xe2\x80\x9d \xc8\x99i membru al conducerii Consiliului Public pentru Evreii din Uniunea Sovietic\xc4\x83._NEWLINE_Harish a \xc3\xaendeplinit func\xc8\x9bia de membru al Knesset-ului \xc3\xaen perioada 1974-1996, activ\xc3\xa2nd \xc3\xaen cadrul urm\xc4\x83toarelor comisii parlamentare\xc2\xa0: Economie (1974-1977); Servicii Publice (1974-1977); Comisia pentru Locuin\xc8\x9be (1977-1981); Afaceri Externe \xc8\x99i Ap\xc4\x83rare (1977-1988); \xc8\x99i Finan\xc8\x9be (1988-1992), pe care a condus-o p\xc3\xa2n\xc4\x83 \xc3\xaen martie 1989. De asemenea, a prezidat subcomisia pentru Energie (1977-1984)._NEWLINE_A \xc3\xaendeplinit func\xc8\x9bia de ministru al industriei \xc8\x99i comer\xc8\x9bului al statului Israel \xc3\xaen perioada 13 iulie 1992 - 18 iunie 1996, f\xc4\x83c\xc3\xa2nd parte din guvernele conduse de c\xc4\x83tre I\xc8\x9bhak Rabin \xc8\x99i \xc8\x98imon Peres._NEWLINE_De profesie economist, Michael Harish vorbe\xc8\x99te, pe l\xc3\xa2ng\xc4\x83 limba ebraic\xc4\x83, \xc8\x99i limbile englez\xc4\x83, francez\xc4\x83, maghiar\xc4\x83 \xc8\x99i rom\xc3\xa2n\xc4\x83. Locuie\xc8\x99te \xc3\xaen prezent \xc3\xaen ora\xc8\x99ul Giv\'atayim.'